Virallinen lehti nro C 279 , 01/10/1999 s. 0088



A4-0194/99 Päätöslauselma komission väliraportista Euroopan parlamentille, neuvostolle, talous- ja sosiaalikomitealle ja alueiden komitealle naisten ja miesten tasa-arvoisia mahdollisuuksia koskevan yhteisön keskipitkän aikavälin toimintaohjelman (1996 - 2000) täytäntöönpanosta (KOM(98)0770 - C4-0033/99) Euroopan parlamentti, joka - ottaa huomioon komission väliraportin (KOM(98)0770 - C4-0033/99), - ottaa huomioon komission ehdotuksen (KOM(95)0381) ja tästä ehdotuksesta 17. marraskuuta 1995 antamansa lainsäädäntöpäätöslauselman ((EYVL C 323, 4.12.1995, s. 167.)) sekä neuvoston 22. joulukuuta 1995 tekemän päätöksen miesten ja naisten yhtäläisiä mahdollisuuksia koskevasta yhteisön keskipitkän aikavälin toimintaohjelmasta (1996 - 2000) ((EYVL L 335, 30.12.1995, s. 37.)), - ottaa huomioon komission vuosien 1997 ja 1998 vuosikertomukset naisten ja miesten tasa-arvoisista mahdollisuuksista EU:ssa, - ottaa huomioon naisten oikeuksien valiokunnan mietinnön (A4-0194/99), A. muistuttaa, että naisia koskeva politiikka on edelleen erittäin tarpeellista ja että neljäs toimintaohjelma on EU:n pääväline Beijingissä pidetystä maailmankonferenssista aiheutuvien velvoitteiden täyttämiseksi ja että se pannaan tämän ohjelman yhteydessä tehokkaimmin täytäntöön sisällyttämällä naisten ja miesten tasa-arvoiset mahdollisuudet kaikkiin politiikkoihin ja toimiin (gender mainstreaming), B. katsoo, että työllisyyden ja koulutuksen alalla vallitsee niin suuri naisten aseman kohdennetun edistämisen tarve, ettei sitä voida mitenkään tyydyttää edes välttävästi tämän ohjelman yhteydessä, C. ottaa huomioon, että Amsterdamin sopimuksen 2, 3, 13, 137 ja 141 artiklassa asetetaan uusi oikeusperusta periaatteelle naisten ja miesten tasa-arvosta; 1. Pitää myönteisenä, että komissio on esittänyt väliraportin; 2. Arvostelee sitä, että komissio ei ole arvioinut eri hankkeita ja niiden merkitystä tasa-arvoisten mahdollisuuksien parantamisen kannalta kullakin tavoitealueella, ja pyytää komissiota esittämään arviointiraportin vuoden 2000 ensimmäisen puoliskon aikana sekä tiedottamaan vuosittain naisten oikeuksien valiokunnalle ohjelman täytäntöönpanosta; 3. Pyytää komissiota esittämään mahdollisimman pikaisesti viidettä toimintaohjelmaa koskevan ehdotuksen ja suosittelee, että yhdessä tämän ohjelman pilareista keskitytään naisten ja miesten tasa-arvoisten mahdollisuuksien sisällyttämiseen kaikkiin politiikkoihin ja toimiin ja toisessa verkostojen kehittämiseen; 4. Pyytää komissiota tiedottamaan Euroopan parlamentille mahdollisimman tarkasti kaikista niistä aloitteista, nykyisen lainsäädännön tarkistamista koskevat aloitteet mukaan lukien, jotka se aikoo käynnistää Amsterdamin sopimuksen 2, 3, 13, 137 ja 141 artiklan perusteella; 5. Tähdentää, että 30 miljoonan euron suuruinen talousarviomääräraha ei riitä alkuunkaan yli viideksi vuodeksi koko Euroopan kattavaan toimintaohjelmaan, jolla edistettäisiin tuntuvasti naisten ja miesten tasa-arvoisia mahdollisuuksia; 6. Edellyttää, että hankkeista vastaavien omarahoitusosuudesta tehdään joustavampi ja että tällöin tunnustetaan myös palvelut ja luontoisavustukset, jotta myös rahoituskyvyltään heikommat järjestöt voisivat saada osakseen tukea; 7. Katsoo, että jokaisesta uudesta tarjouskilpailukierroksesta on ilmoitettava hyvissä ajoin virallisessa lehdessä, ja edellyttää, että tietoja ja parhaita käytänteitä levitetään kaikilla yhteisön virallisilla kielillä sekä sähköisessä muodossa että perinteisiä tiedotuskanavia käyttäen; 8. Pitää myönteisenä, että komissio ei ole pidentänyt teknisestä toteutuksesta vastaavan ulkoisen järjestön kanssa tehtyä sopimusta, ja pyytää komissiota hallinnoimaan ohjelmaa tulevaisuudessa sen omien yksikköjen välityksellä ja antamaan niiden käyttöön tarvittaessa lisähenkilökuntaa talousarvion määrärahojen tuhlaamisen ja viivästysten välttämiseksi sekä sujuvuuden varmistamiseksi; 9. Pyytää komissiota tiedottamaan parlamentille kaikista toimista, jotka se on toteuttanut tasa-arvopolitiikkaa koskevassa tilintarkastustuomioistuimen erityiskertomuksessa esitettyjen huomioiden ja päätelmien perusteella; 10. Kehottaa arvioimaan ohjelman jälkipuoliskolla naisten oikeudellista, sosiaalista ja taloudellista asemaa jäsenyyttä hakeneissa KIE-maissa niiden tilanteen lähentämiseksi EU:n tasoa vastaavaksi ja suosittelee, että KIE-maat otetaan tulevaisuudessa aina mukaan naisten verkostojen kehittämiseen, myös Phare- ja Tacis-ohjelmien välityksellä; 11. Edellyttää, että naisten aseman kohdennettu edistäminen toteutetaan työllisyyden alalla ensisijaisesti Euroopan sosiaalirahaston ja Euroopan aluekehitysrahaston avulla, ja korostaa, että Euroopan parlamentti on pyytänyt, että vähintään 15 % Euroopan sosiaalirahastolle myönnetyistä varoista kohdennetaan naisia koskevien hankkeiden edistämiseen; 12. Pyytää, että Leonardo- ja Sokrates-ohjelmien sekä tutkimuksen viidennen puiteohjelman hankkeita hyödynnetään tasa-arvoisten mahdollisuuksien edistämiseen; 13. Pyytää komissiota ja jäsenvaltioita sovittamaan toimet yhteen siten, että edellä mainittujen ohjelmien synergiavaikutus on mahdollisimman suuri; 14. Pyytää kaikkia Euroopan tason ja kansallisen sekä alueellisen tason instituutioita soveltamaan esikuva-analyysia eurooppalaista työllisyysstrategiaa toteutettaessa ja kehitettäessä, jotta tasa-arvoisia mahdollisuuksia koskevassa pilarissa saadaan aikaan kestävää naisten aseman edistymistä ja jotta kolmessa muussa pilarissa pystytään tehostamaan sukupuolten tasa-arvoisten mahdollisuuksien sisällyttämistä kaikkiin politiikkoihin ja toimiin; 15. Pyytää komissiota kehittämään naisten ja miesten tasa-arvoa koskevia valistusohjelmia ja laatimaan päättäjille sukupuolen mukaan eriteltyjä tilastoja kaikilla relevanteilla aloilla, kehittämään tasa-arvoindeksin, tuomaan avoimemmin vuoden 1999 tasa-arvoisia mahdollisuuksia koskevassa vuosikertomuksessa esille sen, kuinka kyseisten ohjelmien naishankkeiden käyttöön asetetut määrärahat jakautuvat osuuksittain määrärahojen kulloiseenkin kokonaismäärään nähden, sekä todentamaan tasa-arvoasioissa saavutettua edistystä; 16. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille ja parlamenteille.